ปตท. ขยายเวลาลดต้นทุน LPG แก่ผู้มีรายได้น้อยที่เป็นร้านค้า หาบเร่ แผงลอย  ช่วยต่อลมหายใจเศรษฐกิจไทย
นายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) เปิดเผยว่า ที่ประชุมคณะกรรมการ ปตท. มีมติอนุมัติขยายระยะเวลาช่วยเหลือส่วนลดค่าซื้อก๊าซหุงต้ม หรือ LPG แก่ผู้มีรายได้น้อย กลุ่มร้านค้า หาบเร่ แผงลอยอาหาร ที่มีบัตรสวัสดิการแห่งรัฐ จำนวนเงิน 100 บาท/คน/เดือน ต่อไป อีก 6 เดือน ตั้งแต่วันที่ 1 กรกฎาคม 2564 จนถึงวันที่ 31 ธันวาคม 2564 เพื่อเป็นการช่วยเหลือภาคประชาชนในการลดต้นทุนค่าครองชีพและต่อลมหายใจเศรษฐกิจให้แก่ประเทศในช่วงสถานการณ์การแพร่ระบาดของโควิด-19 ที่ยังคงมีจำนวนผู้ติดเชื้อเพิ่มขึ้นอย่างต่อเนื่อง ปตท. ให้การสนับสนุนส่วนลดค่าซื้อก๊าซหุงต้ม แก่ผู้มีรายได้น้อย กลุ่มร้านค้า หาบเร่ แผงลอยอาหาร ที่มีบัตรสวัสดิการแห่งรัฐตั้งแต่เดือนตุลาคม 2562 รวมแล้วกว่า 20 เดือน คิดเป็นมูลค่าการช่วยเหลือกว่า 11 ล้านบาท